‘Marlize sal op die Here se tyd geopereer word’Marlize Kriel en Adam Viljoen. (Foto: Facebook) Marlize Kriel, die 23-jarige Von Hippel-Lindau-lyer van Witbank wat saam met haar familie gepoog het om R500 000 in te samel vir ŉ breinoperasie by ŉ private hospitaal, sal noodgedwonge Maandag dié operasie by die Dr. George Mukhari-staatshospitaal in Ga-Rankuwa noord van Pretoria ondergaan. Maroela Media het vroeër berig Kriel sou dié operasie eers later vanjaar ondergaan, aangesien sy eers op 23 Augustus vir skanderings van haar rugstring sou gaan. Volgens haar verloofde, Adam Viljoen, het haar toestand intussen egter só verswak dat die operasie nie langer uitgestel kan word nie. Viljoen het in Junie aan Maroela Media gesê Kriel is vroeër vanjaar met Von Hippel-Lindau se siekte, ŉ oorerflike siekte wat gekenmerk word deur die vorming van gewasse en vloeistofgevulde sakke (siste) in verskillende dele van die liggaam, gediagnoseer. Dié gewasse is nie altyd kwaadaardig nie, maar veroorsaak ongelooflike pyn en drukking op die brein. Kriel het ŉ gewas bo-op haar brein en een in haar breinstam. Viljoen het vertel Kriel se pa, Johan, is in Januarie verlede jaar dood ná komplikasies van ŉ breinoperasie nadat hy ook weens Von Hippel-Lindau se siekte gewasse in sy liggaam opgedoen het. “Haar pa sŉ was so erg dat hy sy niere ook verloor het en dialise moes kry, en ŉ gewas is van sy breinstam verwyder. Die operasies was wel ŉ sukses, maar hy het sepsis (bloedvergiftiging) in die hospitaal opgedoen en is daaraan oorlede.” Juis daarom was die familie bekommerd toe Kriel vroeër vanjaar van erge hoofpyne begin kla. “Sy was twee keer by die huisdokter, wat vir haar gesê het dit is streshoofpyne en haar inspuitings gegee het vir die pyn.” ‘n Foto van Marlize se kop nadat die “shunt” ingesit is. (Foto: Verskaf) Kriel het tydens ŉ vorige operasie ŉ shunt ontvang, wat help om vog van die brein af na die blaas te gelei en sodoende drukking op die brein verlig. Die paartjie, wat die geld wat hulle vir ŉ sprokiestroue in Mei volgende jaar gespaar het vir dié operasie moes opdok, het by die publiek aangeklop vir hulp nadat Kriel die nuus ontvang het dat haar mediese fonds nie die koste van die tweede, noodsaaklike operasie gaan dek nie. Volgens Viljoen het hulle sowat twee weke gelede weer telefonies met dr. Ernst van Graan, ŉ neurochirurg by die Kloof-hospitaal in Pretoria, se ontvangsdame in verbinding getree nadat Kriel se hoofpyne drasties begin vererger het. Dr. Van Graan was toe tydelik oorsee. Viljoen het verduidelik dat hulle toestemming wou verkry om dr. Bakang Mosadi, wat Kriel by die staatshospitaal behandel, direk op sy selfoon te kontak. Hy het ook gesê Kriel se pyn het begin vererger, omdat die siklus kortisoonbehandeling wat vir haar voorgeskryf is, opgeraak het. “Dr. Mosadi was geskok om te hoor dat die staatshospitaal eers in Augustus die skandering van die rugstring wou uitvoer, aangesien hy self nie daarvan bewus was nie. Ons het gevra of ons die skandering by die Kloof-hospitaal kan laat doen om die proses te bespoedig en het gesê ons sal self daarvoor betaal, en dr. Mosadi het ingestem. Die uitslae is verlede week na hom toe gestuur by die staatshospitaal. Hy is ŉ baie goeie dokter wat bekend is met Marlize se toestand en ons vertrou hom ten volle.” Volgens Viljoen het dié dokter Kriel se ma laat weet die operasie kan Donderdag geskied. “Ons het Woensdag na die hospitaal gegaan om haar papierwerk te laat doen en die dokter te sien. Hy het toe vir ons die nuus gegee dat Marlize nié Donderdag geopereer kan word nie, aangesien hy ŉ noodoperasie op ŉ ander pasiënt moet uitvoer. ŉ Aar het glo in dié man se brein gebars en sy toestand kry ongelukkig voorkeur bo Marlize sŉ.” Viljoen het gesê die operasie is intussen vir Maandag bevestig. “Die dokter het gesê indien daar vir haar ŉ bed oop is in die waakeenheid, sal hy die operasie Maandag uitvoer. Ons glo en vertrou dat Marlize op die Here se tyd geopereer sal word.” Hy het gesê dit was ŉ deurmekaar proses en dat alles die afgelope paar weke baie vinnig gebeur het. “Ons wil graag die geld wat weldoeners geskenk het steeds aanwend vir die bestraling wat Marlize by die Steve Biko-staatshospitaal sal moet ontvang vir die gewas wat in haar breinstam is. Ons wil ook, sodra sy uit die waakeenheid in Pretoria ontslaan word, ŉ plan maak om haar na ŉ saal nader aan ons in Witbank oor te plaas. Sy wil nie alleen in Pretoria in die hospitaal lê nie.” Viljoen het gesê dit is belangrik dat Kriel so gou as moontlik geopereer word. “Hierdie ding is besig om haar te vernietig. Sy is in pyn en haar linkerhandjie raak al dommerig. Sy sukkel om haar grimering aan te sit, sy is verskriklik van balans af en ek moet die heeltyd saam met haar stap en haar vashou. Dit frustreer haar só, want sy is gewoond daaraan om onafhanklik te wees en dinge self te doen.” Lede van die publiek wat die paartjie finansieel wil bystaan, kan met Viljoen kontak maak by [email protected]. Sy WhatsApp-kontaknommer is 072 340 2932 en mense kan hom ook bel by 064 683 6925 of besoek die fondsinsamelingswebtuiste.